Latvijas Šaha federācija

**Latvijas Šaha federācija** (LŠF) ir galvenā organizācija, kas Latvijā pārvalda un attīsta šahu kā sportu. Tā atbild par šaha turnīru organizēšanu, spēlētāju reģistrāciju, nacionālo izlases spēlētāju sagatavošanu, šaha popularizēšanu sabiedrībā, kā arī Latvijas pārstāvēšanu starptautiskās šaha organizācijās. Federācija ir starptautiski atzīta un ir Starptautiskās Šaha federācijas (FIDE) biedre.

## Vēsture
Latvijas Šaha federācija tika dibināta kā Latvijas Šaha savienība 1924. gadā, neilgi pēc Latvijas neatkarības iegūšanas, un tā bija viena no FIDE dibinātājorganizācijām tajā pašā gadā Parīzē. Pēc Latvijas okupācijas 1940. gadā federācijas darbība tika pārtraukta, un šahs turpināja attīstīties padomju sporta sistēmas ietvaros. Sākotnēji šahu pārvaldīja pie PSRS CIK izveidotās Fizkultūras Augstākās padomes šaha un dambretes sekcija, 1951. gadā katram sporta veidam izdalīja savu sekciju, 1959. gadā izveidoja PSRS Šaha federāciju, kuras ietvaros darbolās Latvijas PSR Šaha federācija..

Līdz ar Latvijas neatkarības atjaunošanu tika atjaunota arī Latvijas Šaha savienības darbība kā neatkarīga nacionālā organizācija. 2010. gadā LŠS saskārās ar saviem spēkiem neatrisināmām finanšu problēmām un tika pārveidota par Latvijas Šaha federāciju.

## Struktūra un darbība
LŠF darbību vada valde un prezidents, kas tiek ievēlēti biedru kopsapulcē. Biedri ir šaha klubi, reģionālās šaha organizācijas un citi šaha aktīvisti. Federācijai ir arī revīzijas komisija un citas padomdevējas institūcijas.

### Prezidenti (izlase)

* Vladimirs Petrovs (aktīvs 1930. gados)
* Jānis Klovāns — starptautiskais lielmeistars, LŠF vadītājs pēc neatkarības atjaunošanas
* Olafs Kronlaks — vadīja federāciju no 1990. gada līdz 1994. gadam
* Aleksandrs Lavents — vadīja federāciju no 1994. gada līdz 1996. gadam
* Māris Gulbis — vadīja federāciju no 1996. gada līdz 2001. gadam
* Valdis Kalnozols — vadīja federāciju no 2001. gada līdz 2004. gadam
* Oļegs Lūkins — vadīja federāciju no 2004. gada līdz 2008. gadam
* Ilmārs Krūms — vadīja federāciju no 2008. gada līdz 2010. gadam
* Pēteris Šmidre — vadīja federāciju no 2011. gada līdz 2015. gadam
* Āris Ozoliņš — vadīja federāciju no 2010. gada līdz 2011. gadam un no 2015. līdz 2019. gadam
* Māris Krakops — vadīja federāciju no 2019. gada līdz 2022. gadam
* Toms Kalniņš — ievēlēts 2025. gadā

## Darbības uzdevumi

* Popularizēt šahu Latvijā kā intelektuālu un sportisku disciplīnu
* Veicināt bērnu un jauniešu iesaisti šahā
* Organizēt Latvijas čempionātus dažādās vecuma grupās un kategorijās
* Uzturēt spēlētāju reģistru
* Nodrošināt Latvijas šaha izlases dalību starptautiskās sacensībās (olimpiādēs, Eiropas un pasaules čempionātos)
* Rīkot starptautiskus turnīrus Latvijā, tostarp Rīgas Tehniskās universitātes (RTU) Open
* Sertificēt trenerus, tiesnešus un citus šaha organizatorus

## Starptautiskā sadarbība
Latvijas Šaha federācija ir FIDE biedre un sadarbojas arī ar Eiropas Šaha savienību (ECU). Federācija bieži organizē starptautiskus turnīrus, piemēram, RTU Open un Latvijas čempionātu ar FIDE reitinga normām.

## Ievērojami šahisti, kas saistīti ar Latviju

* Mihails Tāls — 8. pasaules čempions šahā (1960—1961), dzimis un dzīvojis Rīgā
* Hermanis Matisons — pirmais pasaules čempions amatieriem
* Jānis Klovāns — trīskārtējs pasaules senioru čempions, bijušais LŠS vadītājs
* Aleksejs Širovs — viens no vadošajiem Latvijas šahistiem, ilggadējs pasaules Top 10 spēlētājs. Pārstāvējis arī Spāniju.
* Laura Rogule — daudzkārtēja Latvijas čempione, Eiropas junioru čempione
* Dana Reizniece — šahiste un FIDE rīkotājdirektore
* Igors Kovaļenko — starptautiskais lielmeistars, pārstāvēja Latviju kopš 2013. gada

## Bērnu un jauniešu šahs
LŠF cieši sadarbojas ar Latvijas Skolu šaha federāciju un pašvaldību līmeņa šaha klubiem, lai attīstītu šahu skolās. Tiek rīkoti Latvijas čempionāti bērniem dažādās vecuma grupās, kā arī sacensības kā Skolu šaha olimpiāde.

## Turnīri un sacensības

* Latvijas vīriešu un sieviešu čempionāti
* RTU Open — lielākais starptautiskais šaha turnīrs Baltijā
* Latvijas komandu čempionāts
* Latvijas junioru un kadetu čempionāti
* Skolu šaha sacensības un reģionālie turnīri

## Atsauces

## Ārējās saites